Sótades (hrnčiar)

Sótades () bol atický hrnčiar, činný približne v polovici 5. storočia pred Kr.

Sótades bol jedným z najoriginálnejších a najnápaditejších starogréckych hrnčiarov. Jeho signatúry, za ktorými nasleduje sloveso epoiesen alebo epoeie („vyrobil“) sa nachádzajú na deviatich aténskych keramických vázach z obdobia bezprostredne pred a po polovici  piateho storočia pred Kr. Znalcov to preto viedlo k záveru, že Sótades musel byť len hrnčiar a pravdepodobne majiteľ dielne a maliar, ktorý s ním spolupracoval, bol označený konvenčným menom Sótadov maliar.

Okrem skupiny jemných čiaš (kylikes) s maľbou na bielom podklade, ktoré sa našli v aténskych hroboch a keramiky v tvare astralagu (zvieracej členkovej kosti) z Aiginy, jeho vázy pozostávajú najmä z fialé, mastoi a rytónov, nádob neobvyklého tvaru, ktoré bol špecialitou jeho dielne. Rytón je druh tvarovaného „lievika“ (niekedy nádoby), zvyčajne vo forme zvieracej hlavy (zoomorfného tvaru). Víno naliate z džbánu (z oinochoé) do rytónu vytekalo cícerkom z dierky na spodku (pri rituálnych obradoch do fialé pod ním, tieto scény sú znázornené na mnohých vázových maľbách a mramorových reliéfoch). Sótadove hrnčiarske diela boli veľmi vyhľadávané. Jeho vázy sa našli v Aténach (12 kusov), v neďalekej Aigine (1), na Rodose (1) a inde v Grécku (2), ale aj v Afroditinej svätyni  v Pafose na Cypre a v tébskom Kabeirióne, za hranicami samotného Grécka boli (oficiálne alebo nelegálne) nájdené na území južného Talianska v tzv. „Magna Grecia“ (Capua 8, Locri 4, Nola 3, Vico Equense 1, Kamarina 1, Rutigliano 1, Ruvo 1), v Etrúrii, (Spina, Numana a Vilci po 1) a južnom Rusku (1), ako aj v Achajmenovskej Perzii (Súsy 2, Babylon 1) a dokonca aj v Egypte (Memfis 1, Ehnasa 1, Meroe 1). Reprodukcie jeho rytónov sa vyrábali a predávali v južnom Taliansku ešte najmenej ďalšie storočie.

Medzi jeho pozoruhodné diela patrí mníchovský (Staatliche Antikensammlungen 6203) figurálny rytón v podobe mladého černocha a útočiaceho krokodíla, ktorý vyrobil okolo roku 460/50 pred Kr. Krokodíl tu mladíkovi zabára zuby do pravej ruky a drží ho prednými nohami. Obeť má rozbité koleno a kričí od bolesti, čo naznačujú jeho otvorené ústa. Jeho doširoka otvorené oči, ktoré sú obzvlášť nápadné vďaka použitiu nepriehľadnej bielej, a jeho bezmocne natiahnutá ľavá ruka objasňujú jeho zúfalú situáciu. Váza sa od chrbta zvieraťa smerom nahor lievikovito rozširuje. Dnes je telo krokodíla z veľkej časti na báze hliny, matný biely náter sa zachoval len čiastočne. Pôvodne museli byť farby pôsobivejšie. Z iných týchto jeho rytónov z Bostonu (Museum of Fine Arts , 98.881) a Paríža (Musée du Petit Palais 360) je známe, že krokodíl bol pôvodne natretý aj zelenou farbou. Jeho zuby mohli byť pôvodne biele a jazyk červený. Sótades si so zjavným úspechom vyberal motívy i z cudzích krajín, okrem krokodílieho rytóna je známy napr. aj londýnsky (British Museum 1873,0820.289) rytón v podobe „Pygmeja“ (trpaslíka) nesúceho mŕtveho žeriava. Gréci spájali krokodílov a černochov (Núbijcov) s Egyptom, ktorý im bol známy minimálne od 7. storočia pred Kr. z opisov gréckych obchodníkov, žoldnierov a cestovateľov.

Ďalším majstrovským dielom tohto umelca je aj londýnsky (British Museum 1892.7-18.1) koralovočervený kylix s vnútornou maľbou na bielom poklade, objavený v Aténach (kúpený v roku 1892). Tento neobvyklý neveľký kylix má plytké dno, predĺžené rúčky, pomerne krátku jemnú stopku, ktorá sa rozširuje do diskovitej nôžky, je oveľa širší ako vysoký. Jeho dizajn, ktorý je elegantný a neuveriteľne jemný, je odvodený od kovových výrobkov. Celý exteriér tejto čaše bol pôvodne koralovo-červený. Vonkajší okraj je pokrytý zachovalou čiernou glazúrou, rovnako ako vonkajšie časti rúčok, koralovo-červená glazúra kedysi pokrývala aj okraj nôžky. Koralovo-červený exteriér (dnes už fragmentárny) tohto pohára je veľmi vzácny. Fragmentárnu vázovú maľbu na bielom podklade (zobrazujúcu ženu siahajúcu po jablku, zrejme hesperidku, od Sótadovho maliara) v jeho interiéri dopĺňa hrnčiarov neúplný podpis [SOT]ADES EPOIESEN (Sótades ma vyrobil), napísaný v dvoch riadkoch s menšími písmenami v zóne pod obrázkom. Vnútro čaše obopínajú úzke čierne a koralovo-červené pruhy na okraji. 


 Referencie 

 Iné projekty 

Kategória:Hrnčiari starovekého Grécka